Վասաբի (ֆիլմ)

***Վասաբի***, ֆրանսիական մարտաֆիլմ-կատակերգություն, ռեժիսոր՝ Ժերար Կրավչիկ, սցենարիստ և պրոդյուսեր՝ Լյուկ Բեսսոն: Ֆիլմում նկարահանվել են Ժան Ռենոն, Միշել Մյուլլերը և Ռյոկո Հիրոսյուն: Ֆիլմը թողարկվել է ***Wasabi, la petite moutarde qui monte au nez*** (Վասաբի՝ մանանեխ, որը խփում է քթիդ) վերնագրով:

Ֆիլմի վերնագիրը բացատրվում է այն տեսարանով, որտեղ գլխավոր հերոսը՝ Հյուբեր Ֆիորենտինին (Ժան Ռենո) ուտում է մատուցած ամբողջ վասաբին՝ առանց ցնցվելու:

## Սյուժե
Մի կին (հետագայում պարզվեց, որ նա տրանսվեստիտ է), ով պարում է գիշերային ակումբի մշտական հաճախորդներին զվարճացնելու համար, ենթարկվում է բռնության ֆրանսիական ոստիկանության կոմիսար Հյուբեր Ֆիորենտինիի (Ժան Ռենո) կողմից. վերջինս կտրուկ հարվածում է կնոջ դեմքին: Ֆիորենտինին նրան ձեռնաշղթաներով դուրս է հանում ակումբից՝ հարձակվելով մյուս հաճախորդների վրա, ովքեր մոտ էին գալիս՝ ազատելու կնոջը կամ փակելու նրա ճանապարհը: Ցավոք, այդ հաճախորդներից մեկը հենց կոմիսարի որդին էր:

Ֆիորենտինիին մեղադրում են իր նպատակներին հասնելու համար կիրառած բռնի և ոչ ավանդական մեթոդների համար և ազատում են ծառայությունից: Չնայած իր հաջողություններին և հաճելի առօրյային՝ ինչը ներառում է հանցագործության դեմ պայքարելը, գոլֆ խաղալը և գեղեցիկ կնոջ (Բուկետի) ուշադրությանն արժանանալը՝  Հյուբերը չի կարողանում մոռանալ իր միակ սիրուն՝ Միկոյին. Միկոն լրտես էր Ճապոնիայից, ում կոմիսարն առաջին անգամ հանդիպել էր 19 տարի առաջ: Միկոյի մահվան մասին տեղեկացնելուց հետո՝ վերջինիս փաստաբան Իշիբաշին (Հարուհիկո Հիրատա) Ֆիորենտինիին հրավիրում է Ճապոնիա՝ Միկոյի կտակի ընթերցման նպատակով:

Ֆիորենտինին իմանում է, որ նրան է հանձնվել Յումիի (Հիրոսյու) խնամակալությունը: Յումին կրակոտ, հիասքանչ, բայց տարօրինակ դեռահաս աղջիկ է՝ ով պետք է գտնվի Ֆիորենտինիի խնամակալության տակ՝ մինչև 2 օրից դառնա չափահաս (Ճապոնիայում չափահաս են համարվում 20 տարեկանից): Յումին, չճանաչելով իր հորը, արդեն ատում էր նրան՝ լքված լինելու պատճառով: Ֆիորենտինին հասկանում է, որ Յումին իր դուստրն է, բայց չի խոստովանում՝ վախենալով կորցնել նրան:

Ֆիորենտինին բացահայտում է, որ Միկոն «կեղտոտ խաղ»-ի զոհ է դարձել: Պարզվում է՝ Միկոն ունեցվածք է գողացել Յակուձայից, որն անցնելու է Յումիին չափահաս դառնալուց հետո: Ֆիորենտինին դիմում է Մոմոյի՝ Տոկյոյում ապրող իր նախկին հետախույզ գործընկեոջ (Միշել Մյուլլեր) օգնությանը: Վերջինս օգնում է Ֆիորենտինիին Միկոյի մահվան ուսումնասիրությունները շարունակելու և Յումիին Յակուձայից պաշտպանելու հարցում՝ նրան 2 մետաղե ճամպրուկ զենք մատակարարելով: Յակուձան փորձում է հարձակվել Յումիի վրա կամարակապ սրահում, բայց Ֆիորենտինին, ուսումնասիրելով նրանց դիրքերը, սպանում է բոլորին:

Ավելի ուշ՝ Յակուձայի կողմից գերեվարվելուց հետո Յումին բացահայտում է, որ Ֆիորենտինին իր հայրն է: Յումիին փախցնելուց հետո, հենց Յակուձան պատրաստվում է սպանել Ֆիորենտինիին, վերջինս, օգտագործելով գոլֆի գնդակներ, ազատվում է իրեն սպանել ցանկացողներից: Նախկին գործընկերների օգնությամբ Ֆիորենտինին և Մոմոն ազատում են Յումիին այն ժամանակ, երբ փորձում էին գումար հանել Յումիի բանկային հաշվից, իսկ բանկի անձնակազմի ու հաճախորդների փոխարեն բանկում իրենց գործընկերներն էին: Յումիի փրկության ժամանակ՝ հրազենային կռվի արդյունքում Յակուձայի բոլոր անդամները սպանվում են Ֆիորենտինիի կողմից: Ամեն ինչ ավարտվում է առանց բարի կողմի զոհերի:

Ծանր փորձություններից հետո Ֆիորենտինին վերադառնում է Ֆրանսիա. նա խոստացել էր Յումիին, որ կվերադառնա 1 ամսից: Բայց ինքնաթիռի վայրէյք կատարելուց առաջ ներս են մտնում մի խումբ մաքսավորներ՝ 2 մետաղե ճամպրուկներով՝ խնդրելով դրանց տիրոջն արձագանքել:

## Դերերում
* Ժան Ռենո՝ Հյուբեր Ֆիորենտինի
* Ռյոկո Հիրոսյու՝ Յումի Յոշիմիդո
* Միշել Մյուլլեր՝ Մորիս՝ «Մոմո»
* Կարոլ Բուկե՝ Սոֆիա
* Լյուդովիկ Բերտիլո՝ Ժան-Բապտիստ #1
* Յան Էփշտեյն՝ Ժան-Բապտիստ #2
* Միշել Սկուրնո՝ Վան Էյք
* Քրիստիան Սինիգեր՝ Սքուալ
* Ժան-Մարկ Մոնտալտո՝ Օլիվիե
* Ալեքսանդր Բրիկ՝ Իռեն
* Ֆաբիո Զենոնի՝ Ջոսի
* Վերոնիկ Բալմ՝ Բեթի
* Ժակ Բոնդու՝ Դել Ռիո
* Յոշի Օիդա՝ Տականավա
* Հարուհիկո Հիրատա՝ Իշիբաշի
* Յուկի Սաքայ՝ Միկո
* Կինշիրո Օյամա՝ ճապոնական կոմիսար
* KEE՝ Ռյուիչի
* Հիրոկո Մակի՝ Ացուկո Նականո
* Էդիլբերտո Ռուիս՝ Գուակամոլե

## Արտադրություն
Ֆիլմը նկարահանվել է Ճապոնիայում՝ Տոկիոյում:

## Ճանաչում
«Վասաբի» ֆիլմի վերաբերյալ կան հակասական կարծիքներ. «Rotten Tomatoes» կայքում կարծիքների 43%-ը դրական է: Կինոքննադատ Ռոջեր Էբերթը ֆիլմը 4 բալանոց համակարգով գնահատել է 1,5՝ մեկնաբանելով. «Ռենոն անում է այն ինչ կարողանում է, ֆիլմը հումորից կտրուկ անցում է կատարում դաժանություն և հակառակը, իսկ Ռյոկո Հիրոսյուն ստիպում է մեզ մտածել՝ արդյոք նա միշտ է այդպիսին թե ոչ:» «Metacritic» կայքում ֆիլմը 100 բալից ստացել է 53 բալ՝ հիմնված 15 կինոքննադատների կարծիքների վրա:

## Ծանոթագրություններ

## Արտաքին հղումներ
* 
* 
* 
* 

Կատեգորիա:2001 ֆիլմեր
Կատեգորիա:EuropaCorp ֆիլմեր
Կատեգորիա:Ճապոնական դրամա ֆիլմեր
Կատեգորիա:Ճապոնական թրիլեր ֆիլմեր
Կատեգորիա:Ճապոնական մարտաֆիլմեր
Կատեգորիա:Ճապոնական ֆիլմեր
Կատեգորիա:Ճապոներեն ֆիլմեր
Կատեգորիա:Ֆիլմեր Փարիզի մասին
Կատեգորիա:Ֆիլմեր ոստիկանների մասին
Կատեգորիա:Ֆրանսերեն ֆիլմեր
Կատեգորիա:Ֆրանսիական դետեկտիվ ֆիլմեր
Կատեգորիա:Ֆրանսիական դրամա ֆիլմեր
Կատեգորիա:Ֆրանսիական թրիլեր ֆիլմեր
Կատեգորիա:Ֆրանսիական կինոկատակերգություններ
Կատեգորիա:Ֆրանսիական քրեական ֆիլմեր
Կատեգորիա:Ֆրանսիական ֆիլմեր
Կատեգորիա:Ֆրանսիայում նկարահանված ֆիլմեր